Die NG Gemeente Riebeek-Wes op die gelyknamige Swartlandse dorp in die Sinode van Wes-Kaapland is in 1858 gestig. Dis die 73ste oudste bestaande gemeente in die hele Kerk. Die gemeente, aan die voet van die Riebeek-Kasteelberg, is in 1858 van die gemeente Swartland afgestig. Die naam “Riebeecks Casteel” kom vir die eerste maal voor in die “Journaelse aenteyckeninge, gehouden by den onder chirurgyn Pieter van Meerhof”, wat in 1661 deelgeneem het aan ’n ontdekkingsekspedisie na die binneland. Kommandeur Jan van Riebeeck het die geselskap in Januarie 1661 onder korporaal Pieter Cruythoff uitgestuur. In die verte het Van Meerhof en die geselskap ’n hoë berg soos ’n eensame piramide sien staan, en dit op 3 Februarie 1661 beklim en “Riebeeck Casteel” ter ere van die kommandeur genoem. In 1863 is die gemeente Riebeek-Kasteel, minder as 5 km hiervandaan, gestig. Di. J P. van Huyssteen en P. de Waal, latere leraars van genoemde gemeentes, het op ’n keer getuig: “Ware er wedersydse inskiklikheid geweest dan sou men heden bloeiende gemeente gehad hebben.”